Ritratt: Stephen Azzoaprdi  Fi stqarrija maħruġa mill-Għaqda Ġurnalisti Sports (GħĠS), din l-għaqda ferħet u awgurat lil numru ta' nies li ġew eletti fil-Kumitat Olimpiku Malti. L-GħĠS ferħet lill-President elett tal-Kumitat Olimpiku Malti (KOM) Julian Pace Bonello, u awguratlu għal aktar ħidma għat-terminu li jmiss fit-tmexxija tiegħu. L-Eżekuttiv tal-Għaqda Ġurnalisti Sports feraħ ukoll lis-Segretarju Ġenerali l-ġdid Kevin Azzopardi wara li lbieraħ ġie elett f'din il-kariga fi ħdan il-Kumitat Olimpiku Malti, u lill-membri eletti bħala diretturi fl-eżekuttiv, fosthom lil Paul Sultana bħala l-Viċi President il-ġdid. Dan il-Kumitat feraħ ukoll lil David Azzopardi li kien konfermat bħala Teżorier, Charlene Attard bħala Direttur tal-Isport, u lid-diretturi l-oħra Maria Vella Galea, Nigel McCarthy, Dr Lucienne Attard u Johanna Grech. L-GħĠS awgurat lill-Eżekuttiv il-ġdid tal-KOM sabiex ikompli jaħdem fuq it-tajjeb li sar fl-aħħar snin u li jaħdem aktar biex ikun rikonoxxut kif jixraqlu mill-entitajiet kollha f'pajjiżna. L-GħĠS irringrazzjat ukoll lil Joe Cassar għas-servizz li ta lill-isport Malti f'dawn l-aħħar 28 sena. Fl-istqarrija l-Eżekuttiv tal-GĠS wera d-dispjaċir tiegħu għall-fatt li l-media ma ngħatatx l-aċċess xieraq biex issegwi l-Assemblea Ġenerali ħlief għal żewġ minuti biss biex jinġibdu l-filmati qabel ma bdiet il-laqgħa. "Il-Media Sportiva jixirqilha aħjar u għaldaqstant minkejja li m'hemmx referenza għall-aċċess tal-media waqt l-Assembleji Ġenerali tal-KOM dawn setgħu jingħataw aċċess u jsegwu kollox inkluż ir-rapport amministrattiv u dak finanzjarju, kif ukoll l-għadd tal-voti nnifsu, kif wara kollox sar biex daħlu fil-kamra mill-bidu Kevin Azzoprdi u Nigel McCarthy li kkontestaw biex jifurmaw parti mill-Eżekuttiv". L-GħĠS qalet li tħares 'il quddiem sabiex il-KOM jieħu l-passi kollha biex fil-futur titranġa din is-sitwazzjoni u għal aktar kooperazjoni bejn il-media u l-isport.